
	                Republika Hrvatska
	

	Visoki prekršajni sud Republike Hrvatske
	

	                        Zagreb
	


                                                                                                      Broj: Ppž-4622/2026

U   I M E   R E P U B L I K E   H R V A T S K E


P R E S U D A


Visoki prekršajni sud Republike Hrvatske, u vijeću sastavljenom od sutkinja, Jasne Momirović, predsjednice vijeća, te Katice Lučić i Ivane Bosnić-Kovačić, članica vijeća, uz sudjelovanje Ksenije Šupe Vukadinović u svojstvu više sudske savjetnice - specijalistice kao zapisničarke, u prekršajnom postupku protiv okrivljenika pravne osobe CENTAR GRADNJE d.o.o. i odgovorne osobe Željka Mandarića, zbog prekršaja iz članka 115. stavka 1. podstavka 26. i stavka 2. i 4. Zakona o prijevozu u cestovnom prometu („Narodne novine“ broj: 41/18., 98/19., 30/21., 89/21., 114/22., 136/24.), rješavajući o žalbama okrivljenika pravne osobe CENTAR GRADNJE d.o.o. i odgovorne osobe Željka Mandarića koje brani Edviga Sušenj Janjatović, odvjetnica iz Rijeke, podnesenima protiv presude Općinskog suda u Rijeci od 25. ožujka 2026., Broj: Pp-3115/2022, u sjednici vijeća održanoj 1. srpnja 2026.,


p r e s u d i o   j e


I	U povodu žalbi okrivljenika pravne osobe CENTAR GRADNJE d.o.o. i odgovorne osobe Željka Mandarića, a po službenoj dužnosti, preinačuje se prvostupanjska presuda na način da se izriče:
	
Na temelju članka 181. točke 5. Prekršajnog zakona („Narodne novine“ broj: 107/07., 39/13., 157/13., 110/15., 70/17., 118/18., 114/22.), protiv okrivljenika pravne osobe CENTAR GRADNJE d.o.o. i odgovorne osobe Željka Mandarića


ODBIJA SE OPTUŽBA

da bi:

	okrivljena pravna osoba kao prijevoznik, protivno odredbi članka 93. stavka 6. Zakona o prijevozu u cestovnom prometu, obavljala prijevoz za vlastite potrebe, a da ne bi prijavila obavljanje prijevoza za vlastite potrebe uredu državne uprave u županiji nadležnom za poslove prometa, budući da bi 5. svibnja 2022., Josip Šilarić, rođen 20. travnja 1983. iz Đulovca, Đurina ulica 21, u svojstvu vozača teretnog automobila (radno vozilo) - N3, registarske oznake RI 3080-L, prijevoznika Centar gradnje d.o.o., Kukuljanovo, OIB 84588789272, obavljao prijevoz za vlastite potrebe
na relaciji Platak - Kastav, u ime i za račun okrivljenika, što je utvrđeno inspekcijskim nadzorom na poziciji Kikovica (A6-D3), uvidom u dokumentaciju, uvidom u Registar prijevoznika u cestovnom prometu RH i vizualnim pregledom vozila,

dakle, da kao pravna osoba i odgovorna osoba u pravnoj osobi ne bi prijavili obavljanje prijevoza za vlastite potrebe nadležnom upravnom tijelu (članak 93. stavak 6. Zakona o prijevozu u cestovnom prometu), 

te da bi time počinili prekršaj iz članka 115. stavka 1. podstavka 26. i stavka 2. i 4. Zakona o prijevozu u cestovnom prometu.

II	Uslijed odluke iz točke I., žalbe okrivljenika pravne osobe CENTAR GRADNJE d.o.o. i odgovorne osobe Željka Mandarića postale su bespredmetne.

III	Na temelju članka 140. stavka 2. Prekršajnog zakona troškovi prekršajnog postupka iz članka 138. stavka 2. točke 2. do 5. i točke 7. Prekršajnog zakona, padaju na teret proračunskih sredstava suda. 


Obrazloženje


1.	Presudom Općinskog suda u Rijeci od 25. ožujka 2026., Broj: Pp-3115/2022, proglašeni su krivima okrivljenici pravna osoba CENTAR GRADNJE d.o.o. i odgovorna osoba Željko Mandarić, zbog prekršaja iz članka 115. stavka 1. podstavka 26. i stavka 2. i 4. Zakona o prijevozu u cestovnom prometu, a za koji su, na temelju cit. propisa kažnjeni novčanom kaznom i to pravna osoba u iznosu od 3.310,00 eura, a odgovorna osoba u iznosu od 1.320,00 eura.
 
2.	Okrivljenici su obvezani na naknadu troška prekršajnog postupka i to svaki u iznosu od 75,00 eura.

3.	Protiv navedene presude okrivljenici su podnijeli sadržajno iste žalbe iz svih žalbenih razloga. Žalitelji predlažu ovom Sudu ukinuti prvostupanjsku presudu i predmet vratiti prvostupanjskom sudu na ponovni postupak i odlučivanje. 

4.	Žalbe su bespredmetne.

5.	Ispitujući pobijanu presudu po službenoj dužnosti u smislu članka 202. stavka 1. Prekršajnog zakona, ovaj Sud je utvrdio da se protiv okrivljenika u ovom predmetu prekršajni postupak više ne može voditi, jer je od vremena kada je prema okrivljenju prekršaj počinjen - 5. svibnja 2022. proteklo više od četiri godine, pa je u smislu članka 13. stavka 1. Prekršajnog zakona nastupila zastara prekršajnog progona. 

6.	Iz izloženih razloga trebalo je, preinačiti prvostupanjsku presudu i na temelju članka 181. točke 5. Prekršajnog zakona, donijeti presudu kojom se optužba protiv okrivljenika odbija, zbog čega su žalbe okrivljenika postale bespredmetne.

7.	S obzirom da je optužba protiv okrivljenika odbijena, troškovi prekršajnog postupka iz članka 138. stavka 2. točke 2. do 5. i točke 7. Prekršajnog zakona padaju na teret proračunskih sredstava.

Zagreb, 1. srpnja 2026. 

             Zapisničarka:                                                                  Predsjednica vijeća:
  
Ksenija Šupe Vukadinović v.r.					    Jasna Momirović v.r.
                                                                   
Presuda se dostavlja Općinskom sudu u Rijeci u 6 otpravaka: za spis, okrivljenike, braniteljicu i tužitelja.            

                                                              Za točnost otpravka - ovlašteni službenik
                                                              upraviteljica zajedničke sudske pisarnice:

        Edita Vrkljan

